Návrh na vyslovenie súhlasu vlády Slovenskej republiky s prítomnosťou zahraničných ozbrojených síl na území Slovenskej republiky a s vyslaním ozbrojených síl Slovenskej republiky mimo územia Slovenskej republiky za účelom vojenského cvičenia

Dňa 6. júna  2006 zaslal letecký pridelenec Spojených štátov amerických v Slovenskej republike maj. Jeffrey S. Wenberg žiadosť generálnemu riaditeľovi sekcie obrannej politiky, medzinárodných vzťahov a legislatívy Ministerstva obrany Slovenskej republiky o využitie VVP Kuchyňa na cvičné lety 555. a 510. letky US Air Force z leteckej základne Aviano, spojené s bombardovaním a streľbami cvičnou muníciou v dňoch 10. – 13. júla, 17. – 21. júla,        24. – 28. júla a 31. júla – 4. augusta 2006. Podľa návrhu americkej strany, lietadlá vzlietnu zo základne Aviano, pristanú na letisku v Kuchyni, kde ich americký podporný personál vybaví cvičnou muníciou. Po vykonaní cvičných strelieb, bombardovania a doplnenia paliva odletia späť na základňu Aviano. Denne sa týchto letov zúčastní 8 lietadiel, ktoré budú prilietať v dvoch štvročlenných skupinách. Príchod prvej časti podporného pozemného personálu americkej strany je plánovaný na 6. júla 2006, pričom počet tohto personálu neprekročí 60 osôb.  

Uskutočnenie uvedeného cvičenia nebude vyžadovať žiadne dodatočné finančné prostriedky zo štátneho rozpočtu. Podľa odseku 3 Memoranda o porozumení o využívaní strelníc a výcvikových priestorov ozbrojenými silami Spojených štátov amerických na území Slovenskej republiky medzi vládou Slovenskej republiky zastúpenou Ministerstvom obrany Slovenskej republiky a vládou Spojených štátov amerických zastúpenou Vzdušnými silami Spojených štátov amerických v Európe, podpísaného 9. februára 1999 v Malackách nebude používanie letiska ozbrojenými silami USA predmetom žiadnych poplatkov za navigáciu, prelety, pristátie, parkovanie a hangárovanie a iných poplatkov za používanie na území Slovenskej republiky. Ozbrojené sily USA zaplatia primerané poplatky za požadované a poskytnuté služby. 

Na základe pozvania maďarskej strany sa 14 príslušníkov ozbrojených síl Slovenskej republiky s technikou 1 x Mi-17 v dňoch 13. – 18. augusta 2006 zúčastní medzinárodného vojenského cvičenia „Logical Decision 06” organizovaného 86. vrtuľníkovým plukom „SZOLNOK” na území Maďarskej republiky. Na uvedené cvičenie sú rovnako pozvané vrtuľníkové jednotky zo Spojeného kráľovstva Veľkej Británie a Severného Írska,  Holandského kráľovstva, Belgického kráľovstva, Nemeckej spolkovej republiky, Talianskej republiky, Poľskej republiky, Rakúskej republiky, Českej republiky, Slovinskej republiky a Rumunskej republiky. Cieľom cvičenia je zlepšiť operačné schopnosti leteckých jednotiek v medzinárodnom prostredí, zvládnuť metódy, postupy a taktiky pre vykonávanie operačných letov v priestore bojovej činnosti. Za prípravu a účasť príslušníkov ozbrojených síl Slovenskej republiky zodpovedá veliteľ vzdušných síl ozbrojených síl Slovenskej republiky.

   	Vláda Slovenskej republiky rozhoduje podľa čl. 119 písm. o) Ústavy Slovenskej republiky o vyslaní ozbrojených síl Slovenskej republiky mimo územia Slovenskej republiky za účelom vojenského cvičenia, ako aj o súhlase s prítomnosťou zahraničných ozbrojených síl na území Slovenskej republiky za účelom vojenského cvičenia.